Raġel jidher jiffantasizza fuq tfajla hu u jixrob kartuna ħalib roża jgħajjat. Mara tidher tielgħa u nieżla ma' raġel nofsu għarwien. Fl-istess ġurnata. Xi ħadd joġġezzjona. Xi ħadd ieħor iwieġeb. grab minn Benna Red Velvet Limited Edition Milkshake Commercial - Malta Dairy Products Kienet tassew interessanti l-kontroversja li tqajmet dil-ġimgħa meta, b'kumbinazzjoni fl-istess jiem, joħorġu żewġ testi viżwali li diversi nies poġġewhom fi skontru bejniethom għaliex raw kontenut b'andament, ħsieb u attitudni simili. L-ewwel test kien il-filmat ta' kanzunetta 'Maltija' ta' kantanta li se tikkompeti fil-festival tal-Eurovision, festival li kulma jmur qiegħed isir ossessjonat aktar bil-viżwal​ milli bil-mużika, b'palkijiet u xenarji dejjem aktar stravaganti, u messaġġi sesswali li jisfidaw kollox u fl-istess ħin xejn, (pereżempju b'kantanti queer; nisa b'sidirhom imqabbeż iħawdu l-butir, nisa oħrajn libsin imqaċċat iċaqċqu l-frosti, irġiel b'torso minfuħ kollu muskoli mikxuf u ħafna laħam ieħor). Insipidu kemm huwa insipidu, dan il-festival qiegħed ikabbar il-popolarità, aktarx għaliex aktar milli mużika qiegħed jippreżenta element ta' sovverżjoni immirat direttament lejn il-ftit tabù sesswali li għad fadlilna. Huwa festival mimli laħam. Il-filmat tal-kanzunetta Maltija qiegħed jieħu ħsieb dan. F'tentattiv li issa sar tradizzjoni ftit malinkonika u patetika li xi darba Malta tirbaħ dan il-festival biex forsi jkollha biex tifraħ ftit u taljena rasha mid-diversi diżastri li għandha tilgħin qishom imfafet fuq laħamha, Malta jkollha timxi mal-kurrent u tagħmel bħalma jagħmel ħaddieħor. U allura, Malta wkoll se tippreżenta l-laħam. Malli ħareġ il-filmat ħafna kkummentaw - bir-raġun - fuq il-leħen kbir ta' din it-tfajla. Ħafna oħrajn - bir-raġun ukoll - ikkummentaw fuq l-intepretazzjoni impekkabbli u matura tagħha. Oħrajn, ta' xeħta aktar intellettwali, ikkummentaw li dal-filmat jagħti empowerment lin-nisa għaliex jidher raġel imneżża' (u mara liebsa, speċi l-kuntrarju tas-soltu), jidher raġel passiv, tant li taħsbu statwa (u mara tielgħa u nieżla miegħu, tiżfen u xxejjer xagħarha, speċi l-kuntrarju tas-soltu), u mara li għandha r-riedni f'idejha (meta s-soltu r-riedni jkun f'idejn ir-raġel). Dan, minbarra l-kliem tal-kanzunetta li bażikament qiegħed jippreżenta mara li għandha l-qawwa li tirrifjuta raġel u li mhijiex lesta twarrab gostiha għal gostih. Dakinhar jitfaċċa test ieħor: riklam ta' ħalib b'togħma ġdida. Filwaqt li l-produzzjoni teknika hija fqira ħafna, u filwaqt li n-narrazzjoni tiegħu hija klixè minn dawk li tibda titlob bi ħrara kbira li mintix se tara aktar, ir-riklam ħoloq furur. Parentesi: il-Benna ma setax ikollhom tnedija aqwa ta' dan il-prodott ġdid mill-kontroversja li qalgħulhom xi wħud. Imma dak mhuwiex il-punt. Il-punt huwa li numru ta' intellettwali oħrajn, ħassew li dan huwa eżempju ieħor li fih il-mara tiġi sesswalizzata u oġġettivata. Xejn ġdid f'dan ir-rigward. L-ilment ilu li tqajjem mill-ħassieba femministi (u mhux) numru ta' snin, partikolarment minn ħassieba u kritiċi bħal Laura Mulvey , Linda Nochlin , John Berger u oħrajn. Ġuvni f'uffiċċju jħares lejn il-kollega femminili u f'daqqa waħda, taħt l-effett tal-ħalib, ikollu dak li fis-snin sittin kienu jsejħulu trip imma minflok stramberiji surreali joħorġu fid-deher il-fantasiji sesswali li ħafna minna jkollhom meta jħarsu lejn xi ħadd li jiġbidhom. Dlonk kien hemm min argumenta li jekk ir-riklam tal-ħalib roża kien qiegħed juża lill-mara bħala oġġett sesswali, l-istess kien qiegħed jagħmel il-filmat tal-kantanta tal-Eurovision. U dlonk kien hemm min staqsa għala l-kritiċi ta' xeħta femminista kienu qegħdin jittrattaw iż-żewġ testi b'kejl differenti. Numru kbir ta' nies ħassew li ma setgħux ma jikkomparawx dawn iż-żewġ testi u ma setgħux ma jarawx li l-oġġettivazzjoni kienet qiegħda ssir fit-tnejn li huma. Mhuwiex sew, sostnew dawn, li nikkundannaw in-narrazzjoni tal-ħalib ir-roża u nfaħħru dik tal-kantanta sempliċiment għax l-aġent huwa differenti. In-narrattiva, ikomplu dawn, hija l-istess: bażikament aħna nħobbu l-laħam. Sfortunatament għandi wisq x'nagħmel biex noqgħod għassa ta' kulma nkiteb jew ingħad dwar il-kwistjoni, iżda rajt kumment li laqatni sew. Wieħed raġel (f'dal-kuntest huwa importanti li nispeċifikaw is-sess tal-kummentatur) ikkummenta li filwaqt li r-riklam jissesswalizza lill-mara (u allura jieħu attitudni sessista u mela kundannabbli) il-filmat tal-kanzunetta huwa soċjalment korrett għax il-protagonista mhux biss hija mara imma, minħabba li għandna dixxendenza Afrikana, hija sewda. Il-kumment jispeċifika li l-filma jagħti empowerment doppju: għax il-protagonista hija mara u għax il-protagonista hija sewda. Skantajt kif dan il-kumment ma kellux it-tielet element: il-fatt li din il-mara sewda hija ħoxna, meta s-soltu noqogħdu attenti ħafna li l-mudelli jkunu żnelli żnelli għax l-obeżità hija l-kankru soċjali tas-seklu wieħed u għoxrin. Dan il-kumment ta' dan ir-raġel intrigani aktar mill-kummenti l-oħrajn li qrajt għar-raġuni li fakkarni f'wieħed mill-ħsibijiet l-aktar profondi tas-seklu li għadda: li l-istess test jista' jinqara b'modi differenti. grab minn Destiny - Je Me Casse - Malta □□ - Official Music Video - Eurovision 2021 Ħafna huma l-istudji (biex insemmu tnejn riċenti, dak ta' Sabrina Strings , ta' Shatema Threadcraft ) li juru li l-ġisem femminili iswed, partikolarment (għalkemm mhux biss) dak ta' daqs kbir, spiss jiġi assoċjat mal-aptit sesswali annimalesk, primittiv; ġisem li ma jafx iliġġem lilu nnifsu. Fil-fantasiji sesswali tal-kolonizzatur abjad tal-Punent, titwieled narrattiva li tissesswalizza l-ġisem iswed . F'dan is-sens, jiena nibda niddubita jekk il-messaġġ tal-filmat huwiex neċessarjament qiegħed jagħti poter lill-mara kif qegħdin jargumentaw xi wħud, jew huwiex - intenzjonalment jew le mhuwiex il-punt - isaħħaħ preġudizzju ieħor indirizzat lejn il-ġisem iswed, speċjalment il-ġisem iswed korpulenti - li jimplikah bħala ġisem eċċessiv, u l-eċċess ma jidhirx biss fid-daqs tiegħu imma anki fl-aptit (sesswali). ​Il-punt tiegħi, allura, huwa, li qabel indoqqu t-trombi tal-glorja għax il-mara ngħatat l- empowerment , irridu nanalizzaw liema hi n-narrattiva li ħierġa mit-test, liema huma dawk il-kurrenti subliminali li għaddejjin f'kull sekonda tal-viżwal; għax filwaqt li nistgħu naħsbu li qegħdin nagħrfu l-mara libera, b'saħħitha u emanċipata, jaf inkunu qegħdin, fl-istess waqt, nipperpetwaw preġudizzji oħrajn li huma diskriminatorji daqs dawk li jidhrilna li għelibna.